Okresná prokuratúra Bratislava II 
Kvetná 13, 820 05 Bratislava 25

Sp. zn. : 1 Pv 443/12/1102	Bratislava II, 26.9.2012
EEČ : 2-9-105-2012

U Z N E S E N I E

Trestná vec:	obvinený XXXXX 
Prečin:	Výtržníctvo podľa § 364 odsek 1 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov a iné trestné činy

Rozhodol: 	prokurátorka Okresnej prokuratúry Bratislava II
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 31.5.2012 v čase okolo 00.30 hod. v Bratislave na Popradskej ulici na čerpacej stanici SHELL búchal do regálov a chladničiek predajne, vyzliekal si oblečenie, šliapal po stojanoch na tankovanie pred čerpacou stanicou, pričom k poškodeniu majetku nedošlo a následne po príchode hliadky PMJ KR PZ Bratislava verejne pred viac ako dvoma súčasne prítomnými osobami viackrát opakovane vykrikoval slová "Heil Hitler"
lebo obvinený nebol v čase činu pre nepríčetnosť trestne zodpovedný
Odôvodnenie:
Uznesením povereného príslušníka Okresného riaditeľstva Policajného zboru v Bratislave II, Odbor poriadkovej polície, Obvodné oddelenie Policajného zboru Podunajské Biskupice spisovej značky ORP-1670/PB-B2-2012 zo dňa 31.05.2012 bolo podľa § 199 ods. 1 Trestného poriadku začaté trestné stíhanie a súčasne vznesené obvinenie XXXXX pre prečin výtržníctva podľa § 364 ods. 1 písm. a Trestného zákona a prečin podpory a propagácie skupín smerujúcich k potlačeniu základných práv a slobôd podľa § 422 ods. 1 Trestného zákona, na tom skutkovom základe ako je uvedený vo výrokovej časti predmetného uznesenia. Dňa 31.5.2012 bol spisový materiál odstúpený do vyšetrovania.

Dňa 22.08.2012 vyšetrovateľ Okresného riaditeľstva PZ, Odbor kriminálnej polície, 1. Oddelenie všeobecnej kriminality Bratislava II doručil tunajšej prokuratúre vyš. spis s návrhom na zastavenie trestného stíhania.

	Preskúmaním predloženého vyš. spisu som zistila, že návrh vyšetrovateľa je dôvodný.

	Ku skutku bolo vykonané vyšetrovanie, bol vypočutý obvinený, ktorý uviedol, že k veci nevie nič uviesť, nevykrikoval žiadne nacistické slová, keď pôjde do Viedne musí ísť na psychiatriu, tabletky neberie už rok, na psychiatrii sa lieči od 22 rokov. 

Obvinený bol dňom 01.05.2011 vzatý z dôvodov podľa § 71 ods. 1 písm. a, písm. c Trestného poriadku. Dňa 29.09.2011 bol obvinený uznesením sudcu pre prípravné konanie prepustený z väzby na slobodu. 

Ku skutku boli vypočutí svedkovia - XXXXX, XXXXX, príslušníci polície, ktorí boli privolaní na čerpaciu stanicu, kde robil obvinený výtržnosti, pred nimi opakovane vykrikoval slová Heil Hitler. Svedkyňa XXXXX vypovedala ku správaniu obvineného na čerpacej stanici.

Na príkaz sudcu pre prípravné konanie bol znalcami vyšetrený duševný stav obvineného, znalkyne skonštatovali, že obvinený trpí paranoidnou schizofréniou. V čase spáchania trestného činu sa u obvineného jednalo o plne vyvinutý atak psychotickej poruchy - paranoidnej schizofrénie, v dôsledku ktorej nebol vôbec schopný rozpoznať protiprávnosť svojho konania, ani nebol vôbec schopný ovládať svoje konanie.. V súčasnosti je schopný chápať zmysel trestného konania len čiastočne. Pobyt obvineného na slobode nie je v súčasnosti nebezpečný pre spoločnosť. Vhodné je doliečenie v psychiatrickej nemocnici v Rakúsku, kde môže komunikovať v materinskom jazyku.

Vzhľadom na to, že obvinený bol v čase páchania skutku v dôsledku duševnej choroby  nepríčetný, rozhodla som tak, ako je uvedené vo výrokovej časti uznesenia.

Podľa § 215 ods. 1 písm. e/ Trestného poriadku prokurátor zastaví trestné stíhanie, ak  obvinený nebol v čase činu pre nepríčetnosť trestne zodpovedný.

 Vzhľadom na uvedené som rozhodla tak, ako je uvedené vo výroku tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Eva Javorová
prokurátorka